Il tschess barbet sgola sur il PNS

(lr)

Il tschess barbet ha vivì fin a la fin dal 19avel tschientaner en las Alps. Il 1885 ha gì lieu la davosa cuada sper Vrin en la Surselva. Malgrà pliras emprovas da recolonisaziun ha il project da la fundaziun Pro Girun pir cumenzà il 1978 a Morges. Motivs per il success èn stads il svilup d'in allevament en Europa, la buna tscherna dals territoris da recolonisaziun en las Alps, las recolonisaziuns sco talas e la surveglianza dals utschels e finalmain ina buna collavuraziun internaziunala.
Dapi il 1986, l'onn da l'emprima recolonisaziun en la Val da Rauri (Rauristal) en l'Austria, èn vegnids mess or en la natira totalmain 144 tschess giuvens fin il 2006. 43 en l'Austria, 39 en la Savoia Auta, 29 ad Argentera Mereantour, 24 en il Parc Naziunal Svizzer (PNS) e nov en il parc naziunal Pass dal Stelvio. Dapi l'onn 1997 cua il tschess barbet puspè en las Alps.
En il decurs dal 2007 èn sortids da l'ov diesch pulschains en libertad, trais en l'Italia dal Nord, quatter en Frantscha e trais en Svizra. En tut fa quai 43 utschels dapi l'onn 1997.
Ils 9 da zercladur da quest onn èn vegnids mess en libertad dus tschess barbets giuvens en il PNS. Ils dus utschels derivan dal parc natiral e zoologic a Goldau e dal parc zoologic da Berlin. Els han num Blick e Samuel.
Da tut ils 198 utschels (155 recolonisaziuns e 43 cuadas en il liber) vegnan probablamain 150 a sgular sur las Alps. Sche las cuadas en il liber reusseschan vinavant uschè bain, vegn la recolonisaziun 2007 ad esser stada la davosa en Svizra e segiramain la davosa en il PNS. L'incumbensa principala da la fundaziun privata "Pro Girun", numnadamain d'operar sco purtadra ed organisatura da la recolonisaziun dal tschess barbet en Svizra, è pia ademplida.
Las liberaziuns en Svizra vegnan sistidas a partir dal 2008. Quai vul dir ch'ins mettess en libertad utschels giuvens mo pli excepziunalmain en cas da problems cun las cuadas en il liber. La fundaziun vegn a sa concentrar ils proxims onns sin il monitoring da las observaziuns e da las furmaziuns da pèrs. Per questa activitad ha la fundaziun vinavant basegn da sustegn. Ulteriuras infurmaziuns: www.bartgeier.ch